Aes sîs simpri di chê matine Neil al le dongje de jentrade de General Specifix su la Prime Mediane. Al cjapà l’assensôr di veri, doprant la sô cjarte di identitât gruesse su la puarte di GE-PRO-9 […].
Al le dret te stanzie dal CU e al ativà il colegament cul visôr ros dal controlôr. Al batè il so non e il codiç di cuarantesiet cifris, al poià la palme de man e al tacà la ricercje. Si fermà dome cuant che e comparì la sô documentazion. Nol saveve se al coventàs cualchi codiç speciâl par alterâ la DPI, la documentazion permanente dal impleât. Al jere conturbât, di pôre che lis vuardiis de sigurece armadis a saltassin fûr di une puarte scuindude e lu strissinassin vie in preson cence nancje un procès […].
Po dopo il soreli al tacà a jevâ di daûr dal profîl di Brooklyn.
Cu la lûs e rivà la sensazion dal spazi. Neil al cjalà la citât e dopo al scancelà lis marchis D di imbast e mancjance di concentrazion. Nol capità nie. Cuant che al eliminà i contignûts dal box de diagnosi il licenziament proponût al discomparì in automatic e il Visôr di Penalitât al fo sostituît cuntun Visôr di Merit colôr aghe. Culì Neil al scrivè che al veve palesade grande abilitât e che al jere stât promovût al setim nivel […].
Neil al metè dentri la sô DPI inzornade tal database permanent de General Specifix. Lu cjapà une sensazion di grande calme. Al fasè fieste vierzint un model gnûf di chip. Al veve decidût di creâ un gnûf chip par trasmeti e par ricevi dâts fra un argagn che ancjemò nol esisteve e il cerviel. Nol veve mai creât prime un chip in grât di processâ. Ae scuele dai prod i vevin insegnât che dome un prod cun cinc agns di specializazion dopo dai studis al veve la capacitât di codificâ i milions, a voltis miliarts, di istruzions binariis par otignî une funzion indipendente.
Ma Neil al veve imparât che i programadôrs logjics principâi a vevin disvilupât un database badiâl di sotprograms che al veve centenârs di milions di regjistrazions categorizadis daûr de funzion, de velocitât e de compatibilitât cun altris sotprograms. Neil al veve dome di pensâ a une funzion e dopo domandâ al sisteme di cirî in base ai siei parametris.
Chest sisteme […] al jere stât disvilupât sul imprin par un ûs gjeneric de HI, Hackers International, ma dopo al jere stât cooptât de MacroCode Corporation tal cors di une evenience pôc gustose avignude viers la fin da agns dîs dal XXI secul. Chest database, un segret tignût cun gjelosie, al vignive inzornât ogni ore cun logjichis creadis dentri de imprese, compradis difûr, o ben robadis.
Ogni regjistrazion dal sisteme e veve colegade a se une liste di aparâts hardware pusibii. A traviers di cheste liste Neil al jere sigûr di rivâ a cjatâ fûr il materiâl plui bon pal progjet dal Tierç Voli […].
«Mandi, piçul» i disè Nina, che e jere vignude a cjatâlu dopodimisdì sul tart, te sô stazion di lavôr. «Cemût vaie?»
«Benon. No podarès lâ miôr.»
«Stâstu lavorant ben?»
«Ae fin o ai capît, Nina.»
«Ce robe?»
«Chest al è dut ce che o ai. No podarès tornâ a LAIVE-AITCH nancje se mal permetessin. No podarès stâ li a clamâ protocoi o regjistradôrs segnetimp. No podarès jevâ aes siet e lâ a durmî aes dîs di sere. No podarès vivi cence di te.»
[…]
«O sai che no soi biele» e disè jê.
«No sta dîlu» al rispuindè lui. «No sta dî nie, dome che tu vuelis viodimi ancjemò, ancje se o soi un stupit, un pote dai borgats.»
Nina lu bussà su la bocje, une infrazion che e previodeve il licenziament a sec, e si voltà di buride, tornant al so lavôr.
Sielte e voltade par furlan
Dal Garzon de Ostarie
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn